Die Koningin van Skeba - www.bybelkennis.co.za
Ek is n getroue leser en student van die woord. Ek het onlangs 'n paar dvd's gekoop met Bybel verhale op. Ek was baie beindruk met die akkuraatheid van die verhale en het besluit om nog daarvan aan te skaf. Ek het toe in dieselfde reeks, Salomo gekoop en kon nie wag om by die huis te kom en dit te kyk nie. Groot was my telleurstelling toe ek die dvd kyk en besef hulle het, alhoewel 'n groot gedeelte van die verhaal akkuraat was, in die verhaal gesê dat Salomo met die koningin van Skeba trou en 'n kind by haar het, ens. – iets wat ek nêrens in die bybel raakgelees het nie. Ek wou al op n stadium die dvd weggooi, maar het daarteen besluit vir tyd en wyl tot ek sekerheid kry. Is daar dalk êrens in die Bybel – behalwe Konings en Kronieke – wat vir ons vertel dat Salomo met die koningin van Skeba getrou het ens? Ek kon nêrens dit raaklees nie. Die Bybel se slegs dat sy hom besoek het en dat dat sy weer terug is na haar koninkryk.
Haar besoek aan Salomo word in 1 Konings 10:1-13 en 2 Kronieke 9:1-12 beskryf. In Matteus 12:42 en Lukas 11:31 word na haar verwys as die koningin van die Suide. Haar naam word nêrens in die Bybel genoem nie (die Etiopiërs noem haar Makéda, en die Moslems Bilkis). Volgens die berigte in Konings en Kronieke kom sy om Salomo sy wysheid te toets. Daarby bring sy baie goud en goed saam en ontvang van Salomo 'alles wat sy begeer en gevra het, buiten nog wat hy uit sy eie vir haar gegee het'. Sommige verklaarders dink aan handelsverdrae wat gesluit is (2 Kronieke 9:12 verander die laaste opmerking na 'meer selfs as wat sy vir die koning gebring het' – as 'n gulle bewys van die rykdom van die vors Salomo).
Skeba (Hebreeus: Sjeba) word geïdentifiseer met die Sabeërs, 'n nasie wat weerskante van die Rooisee gewoon het, aan die kus van die huidige Eritrea, Somalië, Etiopië en Jemen – vgl. die verwysing na die drie groepe (1) Gen.10:7: uit die geslag van Gam in Kus, Egipte, Put en Kanaän, met Seba en Skeba (Sjeba); (2) Gen.10:28: uit die geslag van Sem: Skeba (Sjeba), vgl. Job 1:3,15; (3) Gen.25:3: uit die geslag van Sema via Ketura, die vrou van Abraham, Skeba (Sjeba). Gen.10:7 en Ps 72:10 onderskei tussen Seba (seun van Gam) en Sjeba (kleinseun van Gam).
Die 2e en 3e groepe word veral met die suide van Arabië vereenselwig, en die 1e met Afrika (Kus verwys gewoonlik na Nubië en Etiopië, suid van Egipte). Gewoonlik word gedink dat die koningin uit Arabië gekom het (so ook die Moslems wat haar stad aanwys by die ruïnes van Ma,rib in Yemen; die Etiopiërs en Josefus dink sy het van Etiopië, die ou Abessinië, gekom).
In die Etiopiese Kebra Nagast word in detail beskryf dat die koningin van Skeba 'n seksuele verhouding met Salomo gehad het (as verklaring van 'alles wat sy begeer het' in 1 Kon.10:13), en by rivier Mai Bella in Eritrea geboorte gegee het aan koning Menelik I van Axum, wat as 'n Jood geleef het, aan wie Salomo 'n replika van die ark van die verbond gegee het, maar wat omgeruil is met die oorspronklike ark wat toe saam met die koningin en haar kind na Axum gekom het en deur 'n enkele priester opgepas word tot vandag toe, maar wat deur niemand anders gesien mag word nie. Die Joodse koningshuis sou ontwikkel het tot die Christelike koninkryk van Etiopië, na die doop van die Etiopiër deur Filippus (Hand. 8:38). Die koningshuis se regime is na bykans 3000 jaar beëindig met die omverwerping van Haile Salassie in 1974.